Kim Behnke (FP), 1999-01-19:
Det er en selvfølge, at Fremskridtspartiet støtter det her forslag, som Dansk Folkeparti har fremsat om beskatning af EU-parlamentarikeres forskellige frynsegoder.
Men vi er af den samme opfattelse som Enhedslisten og partiet Venstre, nemlig at den rigtige løsning er at få fjernet de forskellige frynsegoder i stedet for at udtænke indviklede skatteregler til at beskatte frynsegoderne.
For der er jo en frygt for, at hvis man laver disse skatteregler, så er det muligt at finde flertal i Parlamentet eller andre steder i EU-systemet for at forhøje frynsegoderne, når nu parlamentarikerne skal aflevere større eller mindre dele i national beskatning.
Så jeg anerkender det arbejde, som flere af de danske parlamentarikere gør i Parlamentet, nemlig arbejdet for at få frynsegoderne fjernet.
Men i det hele taget er der jo problemer på det her område.
Det er jo også særdeles gunstigt at være kommissær
med dansk baggrund, men endnu værre er det med de medarbejdere, der er i Miljøagenturet, som har hovedsæde her i København, eller for den sags skyld de medarbejdere, der er ansat under UNICEF og render rundt nede på Frihavnen i København, ja, de bor i Danmark, de betaler for husudgifter osv. i Danmark, men de bliver ikke beskattet, blot fordi de er ansat i en international organisation. Fremskridtspartiet har tidligere fremsat et forslag, hvori vi har foreslået, at der sker en normal beskatning af de her medarbejdere.
Men det var der ikke interese for.
Der var hundredvis af argumenter for, hvorfor det lige præcis er vigtigt, at de her medarbejdere kan bo i lejlighed eller parcelhus ved siden af en dansker med normal lønindkomst og normal marginalbeskatning og så alligevel opleve, at deres løn, selv om den er efter samme overenskomst, er dobbelt så meget værd som den danske lønmodtagers. Det er ikke rimeligt, og de ting bør Folketinget hele tiden holde sig for øje og få rettet op på de urimeligheder.
Særlig i betragtning af at regeringen jo i så mange andre sammenhænge er meget optaget af at få skattegrundlaget gjort bredere.
Er der en enkelt virksomhed, som i et ubetænksomt øjeblik lader sig overbevise af en eller anden plattenslager om at foretage et fradrag af en eller anden art, så er skatteministeren jo hurtig til at ændre skattelovgivningen, så det aldrig kan ske mere.
Det brede skattegrundlag - der må ikke være en eneste krone, der ligger rundt omkring, som ikke går til beskatning.
Men her har vi jo et område, hvor der for alvor er penge at tage af, ikke kun, når det gælder EU-parlamentarikerne, men også når det gælder kommissærer, ansatte i EU-systemet, ansatte i FN-systemet, ansatte i NATO-systemet, ansatte i Miljøagenturet osv., osv.
Alle disse danskere, som gør en større eller mindre indsats i internationale organisationer, lever et liv med en langt lavere beskatning, end danske lønmodtagere traditionelt har, og det mener vi er en urimelighed, som man fra regeringens side burde gøre noget for at få rettet op på.
Vi ved godt, hvorfor regeringen ikke vil gøre det.
Det er jo selvfølgelig, fordi det ikke er rart for de danske ministre, når de skal gå rundt og drikke cocktail på de bonede gulve, at skulle komme og være dem, der råber op i klassen.
De andre vil jo kigge på Danmark med anklagende øjne og sige: Kan de danske ministre da ikke finde andet at give sig til?
Det er aldrig rart at være den, der skal være den lille dreng i »Kejserens nye klæder« og sige: Det her vil vi ikke være med til.
Men det er en pligt for de danske politikere og de danske ministre at løfte den opgave, når man er så optaget af beskatningen i øvrigt af den danske befolkning.
Dansk Folkeparti har så to pinde heri, og vi kan som sagt støtte begge pindene og håber på, at den indsats, som de danske parlamentarikere gør i øjeblikket, kan blive belønnet, sådan at vi kan få nogle ændringer på det her område.
Men det påhviler altså også regeringen, ikke mindst udenrigsministeren, at sørge for i Ministerrådet at afbryde indtagelsen af champagne og hummerhaler og så lige sige: Der er et problem her, som vi skal have løst, kære venner.